《演上人以权诗示余归其卷演师系以长句》
宋代·李彭

花县潘郎未白头，下从玉局仙翁游。平生四海饶次守，脱冠坏衲藏深幽。

死生俱在天一角，句法不复阴梁州。眼明得此道人演，更遣权诗遮世眼。

唤起蕲春十年梦，恍如神明还旧观。黑柏苍鹰饱欲飞，天马衔刍方来汉。

演翁自是尘外客，笔端秀句应无敌。禅馀轧轧弄鸣机，紫凤天吴乱红碧。

会当载月漾舟来，尽出公家金粟尺。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。